Sandveldspinnekopbos

Die sandveldspinnekopbos (Serruria fucifolia) is 'n blomdraende struik wat tot die genus Serruria behoort en deel van die fynbos vorm. Die spesie is endemies aan die Wes-Kaap, waar dit voorkom in die Sandveld tot by die Hopefieldvlakte, Gifberg tot by Olifantsrivierberge en Piketberg. Die struik is regop en rond en word slegs 1.5 m hoog en dra blomme van Julie tot Oktober.

Vuur vernietig die plant maar die sade oorleef. Twee maande nadat dit geblom het, val die vrugte af en miere versprei die sade. Hulle stoor die sade in hul neste. Die plant is tweeslagtig. Bestuiwing vind plaas deur die werking van insekte. Die plant groei in sandsteen- en sandgrond op hoogtes van 150-1 920 m.

In Engels staan dit as die Northern Spiderhead bekend.

 Galery 

 Bronnelys 
 REDLIST Sanbi
 PlantZAfrica
 https://biodiversityexplorer.info/plants/proteaceae/serruria_fucifolia.htm 
 Protea Atlas
 Plants of the World Online

Kategorie:Spinnekopbosse
Kategorie:Flora van Suid-Afrika
Kategorie:Endemiese plante van Suid-Afrika